Etter regjeringens beslutning i september om økt beredskap ved norske olje- og gassinstallasjoner, økte Forsvaret sin synlighet og tilstedeværelse. Blant annet stiller Forsvaret med styrker på land, i luften, på sjøen, under vann og i cyberdomenet. Både kystvaktfartøy og F-35 kampfly er blant kapasitetene som deltar i patruljeringen til sjøs.
Mandag 3. oktober ble Forsvarets deltakelse trappet opp med soldater fra Heimevernet. Oppdraget kom i stand etter bistandsanmodning fra politiet. Oppdraget ble avsluttet 29. november 2022.
Høsten 2022 har det vært flere drone-observasjoner i nærheten av offshoreanlegg på norsk sokkel. Politiet etterforsker sakene, og Forsvaret bidrar med analyse av droneobservasjoner inn mot politiets etterforskning. Forsvaret har mange høykompetente analytikere som er vant til å prosessere informasjon fra flere kilder, og ut fra dette produsere etterretning. Forsvarets analyser og etterretning bidrar til god lederstøtte og godt beslutningsgrunnlag for politiet i deres etterforskning.
Under en pressekonferanse 31. oktober 2022 informerte statsministeren og forsvarsministeren om at regjeringen hadde besluttet at Forsvaret skal styrke sin beredskap. Dette innebærer at Forsvaret fra 1. november innførte flere nye tiltak og omprioriteringer. Dette ble gjort for at Forsvaret skal være enda bedre i stand til å møte den sikkerhetssituasjonen som Europa befinner seg i.